Title: ระเบียบกรมการบินพลเรือนว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสารของราชการ พ.ศ. 2556

ระเบียบกรมการบินพลเรือน

ระเบียบกรมการบินพลเรือน
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสารของราชการ
พ.ศ. ๒๕๕๖[๑]

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ และข้อ ๔ แห่งประกาศคณะกรรมการข้อมูลข่าวสารของราชการ ประกาศ ณ วันที่
๒๔ กุมภาพันธ์ พ.ศ. ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
กรมการบินพลเรือนจึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบกรมการบินพลเรือนว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสารของราชการ
พ.ศ. ๒๕๕๖

ข้อ ๒  ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓  ให้อธิบดีกรมการบินพลเรือนรักษาการตามระเบียบนี้
และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้
ให้อธิบดีกรมการบินพลเรือนมีอำนาจวินิจฉัยสั่งการตามที่เห็นสมควร

ข้อ ๔  ให้ประชาชนเข้าตรวจดู
ศึกษา ค้นคว้าข้อมูลข่าวสารของราชการได้ ณ ศูนย์ข้อมูลข่าวสารกรมการบินพลเรือน ซึ่งตั้งอยู่ที่
๗๑ ซอยงามดูพลี ถนนพระราม ๔ แขวงทุ่งมหาเมฆ เขตสาทร กรุงเทพมหานคร
และฝ่ายประชาสัมพันธ์ของท่าอากาศยานในสังกัดกรมการบินพลเรือน ในวันและเวลาราชการ

ข้อ ๕  ประชาชนผู้ขอเข้าตรวจดูข้อมูลข่าวสารต้องแต่งกายสุภาพ
เรียบร้อยและไม่อยู่ในอาการมึนเมาจนไม่สามารถครองสติได้

ข้อ ๖  ห้ามนำอาวุธเข้าไปในสถานที่ให้บริการข้อมูลข่าวสาร

ข้อ ๗  ห้ามนำอาหารและเครื่องดื่มทุกชนิดเข้ามารับประทานหรือดื่มในสถานที่ให้บริการข้อมูลข่าวสาร

ข้อ ๘  ห้ามนำสัตว์เลี้ยงเข้าไปในสถานที่ให้บริการข้อมูลข่าวสาร

ข้อ ๙  การใช้สถานที่
ต้องเคารพสถานที่ ไม่ส่งเสียงดังจนเป็นการรบกวนผู้อื่น
และต้องรักษาความเป็นระเบียบเรียบร้อย

ข้อ ๑๐  ประชาชนผู้ขอเข้าตรวจดู ศึกษา ค้นคว้า
ต้องลงทะเบียนในสมุดทะเบียนที่จัดไว้ในสถานที่ให้บริการข้อมูลข่าวสาร

ข้อ ๑๑  การตรวจดู ศึกษา
ค้นคว้าข้อมูลข่าวสารใด พึงใช้ความระมัดระวังและรักษาเยี่ยงวิญญูชน

ข้อ ๑๒  เมื่อตรวจดู
ศึกษา ค้นคว้าเสร็จสิ้นแล้ว
ให้นำไปคืนแก่เจ้าหน้าที่ประจำสถานที่ให้บริการข้อมูลข่าวสาร

ข้อ ๑๓  ห้ามนำข้อมูลข่าวสารใดออกนอกสถานที่ให้บริการข้อมูลข่าวสาร
เว้นแต่จะได้รับอนุญาต

ข้อ ๑๔  ผู้ใดประมาท
เลินเล่อหรือจงใจทำให้ข้อมูลข่าวสารใดชำรุด เสียหาย
หรือสูญหายจะต้องรับผิดชอบชดใช้ค่าเสียหายหรืออาจถูกฟ้องร้องได้

ข้อ ๑๕  ผู้ใดไม่ปฏิบัติตามระเบียบนี้
ผู้รับผิดชอบดูแลสถานที่ให้บริการข้อมูลข่าวสารสามารถดำเนินการให้ผู้นั้นออกจากสถานที่ให้บริการข้อมูลข่าวสารได้ด้วยวิธีการอันสมควร

ประกาศ
ณ วันที่ ๓ กันยายน พ.ศ. ๒๕๕๖
วรเดช  หาญประเสริฐ
อธิบดีกรมการบินพลเรือน

ปริยานุช/ผู้จัดทำ
๒๘ พฤษภาคม
๒๕๕๗

ปริญสินีย์/ผู้ตรวจ
๒ มิถุนายน
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๘๑ ง/หน้า ๙/๒๓ พฤษภาคม ๒๕๕๗